RO Jurnalul Oficial al Uniunii Europene C 7/21

Aviz de inițiere a unei redeschideri parțiale a anchetei antidumping cu privire la importurile de porumb zaharat boabe preparat sau conservat, originar din Thailanda

(2008/C 7/12)

Comisia a hotărât din proprie inițiativă inițierea unei redeschideri parțiale a anchetei antidumping cu privire la importurile de porumb zaharat originar din Thailanda, în conformitate cu articolul 5 din Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”). Scopul redeschiderii se limitează la examinarea dumping-ului în ceea ce privește un singur producător exportator, Kuiburi Fruit Canning Co., Limited (denumit în continuare „Kuiburi” sau „societatea”).

1. Produsul

Produsul în cauză este porumb dulce boabe (Zea mays var. saccharata), preparat sau conservat în oțet sau acid acetic, necongelat, declarat în mod normal sub codul NC ex 2001 90 30 și porumb dulce boabe (Zea mays var. saccharata) preparat sau conservat prin alte mijloace decât în oțet sau acid acetic, necongelat, altul decât produsele de la poziția 2006, declarat în mod normal sub codul NC ex 2005 80 00, originar din Thailanda.

2. Măsurile existente

Măsurile aflate în vigoare în prezent pentru Kuiburi sunt o taxă antidumping definitivă instituită de Regulamentul (CE) nr. 682/2007 al Consiliului (2) privind importurile produsului în cauză originare din Thailanda.

3. Motivele reexaminării

Comisia consideră necesar să reevalueze factorii care au determinat taxele vamale la importurile de produse reglementate prin Regulamentul (CE) nr. 682/2007 în ceea ce privește societatea, ținând cont de cererea societății depusă pe lângă Tribunalul de Primă Instanță la 30 august 2007, cauza T-330/07.

Fără a aduce atingere poziției pe care instituțiile comunitare o vor lua dacă solicitantul urmărește cauza, Comisia remarcă faptul că în timpul procedurii, solicitantul a fost singurul producător exportator supus eșantionării care a furnizat un chestionar completat în întregime și, prin urmare, toate informațiile necesare în sensul articolului 17 alineatul (3) din regulamentul de bază.

4. Procedura

După ce determină, în urma consultării comitetului consultativ, că deschiderea parțială a anchetei antidumping este justificată, Comisia inițiază o redeschidere parțială a anchetei antidumping cu privire la importurile de porumb dulce boabe preparat sau conservat, originar din Thailanda în conformitate cu articolul 5 din regulamentul de bază, printr-un aviz publicat în Jurnalul Oficial al Uniunii Europene (3).

Comisia va examina informațiile prezentate de către Kuiburi în timpul procedurii antidumping inițiale.

Toate părțile interesate sunt invitate prin prezentul aviz să își prezinte punctele de vedere, să comunice informații și să aducă elemente de probă pentru susținerea lor. Aceste informații, precum și elementele de probă trebuie să fie comunicate Comisiei în termenul prevăzut la alineatul (5) litera (a) din prezentul aviz.

De asemenea, Comisia poate audia părțile interesate, cu condiția ca acestea să prezinte o solicitare din care să reiasă că au motive speciale pentru care ar trebui să fie audiate. Solicitarea trebuie făcută în termenul prevăzut la alineatul (5) litera (b) din prezentul aviz.

5. Termene

(a) Pentru părți, în vederea prezentării și pentru transmitere de informații

Pentru ca demersurile părților să fie luate în considerare în timpul anchetei, toate părțile interesate trebuie să se prezinte, contactând Comisia, și, în lipsa unei prevederi contrare, să își prezinte punctele de vedere și să transmită orice alte informații în termen de 40 de zile de la data publicării prezentului aviz în Jurnalul Oficial al Uniunii Europene. Trebuie reținut faptul că majoritatea drepturilor procedurale prevăzute în regulamentul de bază pot fi exercitate de către părți numai dacă acestea s-au prezentat în termenul menționat anterior.

(b) Audieri

De asemenea, toate părțile interesate pot să solicite audierea de către Comisie în același termen de 40 de zile.

6. Observațiile scrise și corespondența

Toate observațiile și cererile părților interesate trebuie prezentate în scris (altfel decât în format electronic, dacă nu se prevede altfel) și trebuie să conțină numele, adresa poștală, adresa de e-mail, numerele de telefon, de fax și/sau de telex ale părții interesate. Toate observațiile prezentate în scris, inclusiv informațiile solicitate în prezentul aviz, răspunsurile la chestionar și corespondența părților interesate, furnizate cu titlu confidențial, vor avea înscrisă mențiunea „Limited” („acces limitat”) (4) și vor fi însoțite, în conformitate cu articolul 19 alineatul (2) din regulamentul de bază, de o versiune neconfidențială cu mențiunea „For inspection by interested parties” („versiune destinată consultării de către părțile interesate”).

Adresa Comisiei pentru corespondență:

European Commission Directorate General for Trade Directorate H Office: J-79 4/23 B-1049 Brussels Fax (32-2) 295 65 05

7. Lipsa cooperării

În cazul în care o parte interesată refuză accesul la informațiile necesare sau nu le furnizează în termenul prevăzut sau obstrucționează în mod semnificativ ancheta, se pot stabili, pe baza probelor disponibile, concluzii provizorii sau definitive, pozitive sau negative, în conformitate cu articolul 18 din regulamentul de bază.

În cazul în care se constată că partea interesată a furnizat informații false sau înșelătoare, acestea nu sunt luate în considerare și se pot utiliza probele disponibile. Dacă o parte interesată nu cooperează sau cooperează doar parțial și, în consecință, concluziile sunt stabilite în baza probelor disponibile, în conformitate cu articolul 18 din regulamentul de bază, rezultatul anchetei poate fi mai puțin favorabil acelei părți decât dacă aceasta ar fi cooperat.

8. Programul anchetei

În conformitate cu articolul 6 alineatul (9) din regulamentul de bază, ancheta trebuie încheiată în principiu, în termen de 12 luni, însă cel târziu la 15 luni de la data publicării prezentului aviz în Jurnalul Oficial al Uniunii Europene.

9. Prelucrarea datelor cu caracter personal

Se menționează faptul că toate datele cu caracter personal culese pe parcursul prezentei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (5).

10. Consilierul audiator

Trebuie de asemenea remarcat faptul că, în cazul în care părțile interesate consideră că întâmpină dificultăți în privința exercitării dreptului lor la apărare, acestea pot solicita intervenția consilierului-auditor al DG Comerț. Acesta acționează în calitate de intermediar între părțile interesate și serviciile Comisiei oferind, acolo unde este necesar, mediere privind aspectele de procedură care aduc atingere apărării intereselor lor din cadrul acestei proceduri, în special cu privire la aspecte legate de accesul la dosar, confidențialitate, prelungirea termenelor și tratarea opiniilor exprimate în scris și/sau oral. Pentru mai multe informații și detalii cu privire la persoanele de contact, părțile interesate sunt rugate să consulte paginile web privind consilierul-auditor de pe site-ul internet al DG Comerț (http://ec.europa.eu/trade).

(1) JO L 56, 6.3.1996, p. 1. Regulament, astfel cum a fost modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

(2) JO L 159, 20.6.2007, p. 14.

(3) JO C 75, 28.3.2006, p. 6.

(4) Aceasta înseamnă că documentul este destinat exclusiv folosirii interne și este protejat în conformitate cu articolul 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43). Este un document confidențial, în conformitate cu articolul 29 din Regulamentul (CE) nr. 2026/97 al Consiliului (JO L 288, 21.10.1997, p. 1) și cu articolul 12 din Acordul OMC privind subvențiile și măsurile compensatorii.

(5) JO L 8, 12.1.2001, p. 1.